paragraph_text: On je zajedno s Franciscom Pizarrom osvojio carstvo Inka. Također je sudjelovao u ekspediciji pod vodstvom Gonzala Pizarra, guvernera grada Quitoa 1541., kome je bio povjeren zadatak da nađe tzv. Zemlju Cimeta, mitsku zemlju o čijim se bogatstvima pričalo među španjolskim konkvistadorima. Prešli su i planinski vijenac Anda. Pošto rezultata nije bilo, odlučili su napraviti brod i nastaviti rijekom Cocom. Tijekom te ekspedicije izgubili su 140 od 220 Španjolaca i 3 000 Indijanaca od ukupno 4.000 koji su pošli na put. Orellana je 22. veljače 1542. nastavio put s 50 ljudi uz rijeku u potrazi za hranom. Gonzalo Pizarro se u međuvremenu vratio u Quito sa samo 80 Španjolaca koji su preživjeli. Orellana je nastavio put i nakon 7 mjeseci plovidbe i pređenih 4 800 kilometara rijekama Napom, Trinidadom, Negrom i Amazonom, stigao do ušća Amazone 26. kolovoza 1542., odakle je nastavio za Venezuelu.